Ján Kuciak

Mgr. Ján Kuciak, PhD. (* 17. máj 1990, Štiavnik, ČSFR† 21. február 2018, Veľká Mača, Slovensko) bol slovenský investigatívny reportér, novinár a externý univerzitný pedagóg na Katedre žurnalistiky Filozofickej fakulty Univerzity Konštantína Filozofa v Nitre. V stredu 21. februára 2018 bol spolu so svojou snúbenicou Martinou Kušnírovou zavraždený Miroslavom Marčekom, pričom najpravdepodobnejším motívom vraždy bola jeho investigatívna žurnalistická práca, čo potvrdil v septembri 2018 dozorujúci prokurátor.

Život 
Narodil sa 17. mája 1990 v obci Štiavnik v okrese Bytča. Najprv začal študovať informatiku na STU avšak absolvoval žurnalistiku na Katedre žurnalistiky Filozofickej fakulty Univerzity Konštantína Filozofa v Nitre, kde v štúdiu pokračoval ako doktorand v odbore masmediálnej komunikácie, pričom pôsobil najprv ako interný a potom ako externý pedagóg.

Novinársky pôsobil okrem iného v redakcii denníka Hospodárske noviny, neskôr v redakcii spravodajského webu Aktuality.sk, kde sa venoval investigatívnej žurnalistike. Zameriaval sa najmä na podozrenia z daňových podvodov, z ktorých niektoré boli spojené s vládnou politickou stranou SMER – sociálna demokracia (SMER-SD) vedenej predsedom vlády SR Robertom Ficom. V minulosti sa venoval aj obchodným spoločnostiam s nejasnou vlastníckou štruktúrou alebo podozreniam z podvodov pri čerpaní nenávratných finančných príspevkov z fondov Európskej únie.

V poslednom článku publikovanom pred jeho smrťou (9. februára 2018) sa zaoberal podnikateľom Mariánom Kočnerom, známym napríklad pokusom o prevzatie TV Markíza (kauza Gamatex). Kočner sa začal Kuciakovi vyhrážať – oznámil mu, že „sa začne zaujímať o jeho rodičov a rodinu [...] že ak zistí ‚akúkoľvek špinu‘, tak ju zverejní“. Kuciak preto v septembri roku 2017 podal na Kočnera trestné oznámenie.

Jeho posledný pripravovaný článok (publikovaný posmrtne 28. februára 2018) sa venoval talianskym podnikateľom (Carmine Cinnante, Antonino Vadala a i.), ktorí pôsobia na východnom Slovensku (Trebišov, Michalovce a okolie) ako zástupcovia štyroch rodín (Cinnanteovcov, Vadalovcov, Rodovcov a Catroppovcov) patriacich k zločineckej skupine ’Ndrangheta z Kalábrie v Taliansku, teda kalábrijskej vetve mafie. Kuciak poukázal na to, že Vadala mal prostredníctvom poslanca Národnej rady SR Viliama Jasaňa (SMER-SD) a hlavnej štátnej radkyne Márie Troškovej (asistentky predsedu vlády SR Roberta Fica) prepojenie na vedenie strany SMER-SD, Úrad vlády SR, Ministerstvo pôdohospodárstva a rozvoja vidieka SR i na Bezpečnostnú radu SR. Denník Korzár Košice upozornil tiež na prepojenie Vadala s vedením mimoparlamentnej strany Šport do Košíc a na Východ, ktorej členovia kandidovali vo voľbách do orgánov samosprávnych krajov v Košickom samosprávnom kraji (KSK) v roku 2017 a v zastupiteľstve KSK utvorili koalíciu s poslancami strany SMER-SD.

Úmrtie 

25. februára 2018 o 22:30 SEČ objavila hliadka z Obvodného oddelenia Policajného zboru v Sládkovičove pri previerke rodinného domu vo Veľkej Mači č. 558 telá dvoch zavraždených osôb – J. Kuciaka so strelným poranením na hrudi a M. Kušnírovú so strelným poranením na hlave. K činu došlo medzi a 25. februárom 2018. Podľa vyjadrenia prezidenta Policajného zboru Tibora Gašpara bola táto dvojnásobná úkladná vražda vykonaná „pravdepodobne s motívom, ktorý súvisí s jeho novinárskou investigatívnou činnosťou“.

Dňa 13. januára 2020 sa v prípade začalo hlavné pojednávanie pred senátom Špecializovaného trestného súdu v Pezinku.

Ocenenia 
 2018 – Cena Hanno R. Ellenbogenovej (HRE Citizenship Award)
2018 – Špeciálna cena Novinárskej ceny 2017 a Fondu investigatívnej žurnalistiky in memoriam.
 2018 – Čestné občianstvo mesta Žilina „za odvahu za zverejnenie informácií o pochybeniach vplyvných ľudí, za život v pravde a za osobný príklad toho, že na Slovensku je možné slušne a morálne žiť“.
 2018 – Zlatá Viktória v kategórii sloboda tlače (Goldene Victoria 2018 – Pressefreiheit) in memoriam od Zväzu nemeckých vydavateľov periodickej tlače (Verband Deutscher Zeitschriftenverleger – VDZ).
 2018 – Biela vrana in memoriam.
 2018 – Pamätná plaketa Žilinského samosprávneho kraja in memoriam. Za odvahu, statočnosť a čestnosť pri svojej novinárskej práci.
 2019 – Rad Ľudovíta Štúra I. triedy in memoriam „za mimoriadne zásluhy o rozvoj demokracie a o rozvoj v oblasti žurnalistiky“, prepožičaný prezidentom SR Andrejom Kiskom.
 2022 – Štátna cena Alexandra Dubčeka in memoriam.

Referencie

Literatúra

Pozri aj 
 Vražda Jána Kuciaka a Martiny Kušnírovej 
 Martina Kušnírová

Iné projekty

Externé odkazy 
 Profil Jána Kuciaka na spravodajskom webe Aktuality.sk
 Kondolenčný web
 Talianska mafia na Slovensku. Jej chápadlá siahajú aj do politiky – posledná reportáž Jána Kuciaka, vydaná 28. februára 2018, týždeň po vražde

Slovenskí novinári
Slovenskí vysokoškolskí pedagógovia
Absolventi Filozofickej fakulty Univerzity Konštantína Filozofa v Nitre
Vyučujúci na Filozofickej fakulte Univerzity Konštantína Filozofa v Nitre
Obete vrážd
Zastrelené osobnosti
Držitelia Radu Ľudovíta Štúra I. triedy
Laureáti Bielej vrany
Laureáti Novinárskej ceny
Čestní občania Žiliny
Osobnosti zo Štiavnika